mbo woonii Manssa Musaa
Home » Mansa Musaa Woni Neɗɗo Ɓurɗo Alɗude e ko...
Mansa Musaa Woni Neɗɗo Ɓurɗo Alɗude e ko Anndaa e Daartol
posted by Admin on 18. October 2012 - 4:58
Mansa Musaa, laaminooɗo joomaandu Mali e teemadannde sappo e nayaɓere (1400) woni neɗɗo ɓurɗo alɗude e ko anndaa e daartol. Ɗuum wonaa deftere balliftooɗo Afrocantrist hesere jaŋtii ɗum, alaa, ko jaaynde Ameriknaare wiyeteende Celebrity Networth e kuɗol Brian Warner yaltini ɗum nyade 13/10/2012. Ngalu Mansa Musaa, e ko jaaynde ndee fenyini, ene qiime 400 milyaar. Eɗen ciftina, neɗɗo ɓurɗo alɗude e aduna hee hannde o, Carlos Slim Helu mo Meksik, ngalu mum ko 69 milyaar. Rewi e mum ko Bill Gate cosɗo Microsoft o, mo ko ɓooyani tan ko kanu wonatnoo hoore limoore, ngalu mum ko 61 milyaar dolaar. Mansa Musaa wuurno ko tuggude 1280 haa 1337, o laamiima joomaandu Mali duuɓi 25 (1312-1337). E ngaan saanga Joomaandu Mali ene renndini e nder keeri walla les njiimaandi mum leyɗe hannde ganndiraaɗe Mali,Guinee, Guinee Bissau, Niger,Burkina Faso,Cote D’ivoire Gambie Senegal e huunde Mauritanie. Daartol ene siftora jahgol makko hajju e hitaande 1324. E ngal ɗannungal o yahdii e yimɓe teemedde njoyo (500) e dimle kaŋŋe. Nde Mansa Musaa yeti Ejipt kanum e sate mum ɓe ndimti e saraaji piramid hakke balɗe tati. O rokki laamɗo (Sultan) Ejipt 50,000 dinaar, oon bismiimo, luɓimo hoɗorde (palais) mum, yamiri watuleeɓe mum yoo teddinɓe kanko e yahdiiɓe makko.Ɓe ngoni ɗoon lewbi tati. Hakke e ko ɓe njuppi ɗoon e kaŋŋe, liɓii coggu kaŋŋge e nder Ejipt ko ena wona duuɓi noogaas coggu mum ummitaaki. Nde Mansa Kanka Musaa arti o addori annduɓe heewɓe, gila e seerenɓe diine haa e architect en; o mahi jamaaji e jumaaji e nder leydi hee won e majji haa jooni ene keddii. Timbuktu wonti saare ɗuɗe e ganndal. Mali wonti joomaandu mawndu, doolnudu e nder aduna he.
FULƁE GILA HÉLI-E-YOOYO HAA FUUTA-TOORO
Abuubakri Muusaa LAM fuutamedia.com
ko jaɳnginoowo dow-rowo e duɗal jaaɓi-haaɗtirde ngal Seek Anta Jóóp, to Ndakaaru. O winndii e iwdi Fulɓe, e ɗemngal farayse, deftere jóófnirde jaɳde, De l’origine égyptienne des Peuls. O winndii e pulaar ne defte ɗiɗi hade ndee, Paalél njuumri e Sawru ganndal.
Mawɗo Bambaraɳke, ganndunooɗo Fulɓe, sifóriima ɓe « woɗeeɓe e nder Ɓaleeɓe, ɓaleeɓe e nder Woɗeeɓe ». Ndiin mbaadi kaawniindi aannii annduɓe e wiɗtooɓe turinooɓe e iwdi Fulɓe. Hol to fulɓe kébi ɓóɗéwól mumen ngól ? Hol to ɓe iwi e jóókli duunde baaba Aadama ? Ɗemngal pulaar ɓe kaalata ngal, hol to ɓe kéɓi ngal ? Hol ko ɓe njiidi e ɓe ɓe kaaldata ngal, hono Haal-pulaar-en ? Hol jaɳngo maɓɓe ?
Ɗee naamne fóf, biinduɗo ndee-ɗoo deftere rókkii heen miijo mum : Fulɓe, sikke alaa, ko ɓaleeɓe ngadii wonde, bóɗéwol maɓɓe ngól ko képtingól. Héli-e-Yooyo, ngénndi Fulɓe ngadiindi, ko e léydi Misira haɳki fóti yiilóyeede. So tawii ko ɗemngal pulaar ngal, Fulɓe njiggaaki ngal no won e annduɓe Tuubakooɓe cikkirnoo nii kono noon wonaa kamɓe tan njéy ngal. Jaɳngo Fulɓe moƴƴo alaa-e-sago fawoo e ngalu nguurngu e ɗemngal ƴéllitaangal. Ɗuum naamnii ko Pullo annda ko fóti wonde hare mum e hol ko fóti ardinde e ndeen hare.
wol_Latn fuv_Latn fuv_Latn eng_Latn fuv_Latn fuv_Latn wol_Latn fuv_Latn fuv_Latn fuv_Latn